ddrg/super_eurlex huggingface dataset:
(9)

V súlade s článkom 3 ods. 1 bodom 8 smernice 2000/13/ES údaj o pôvode alebo mieste pôvodu je povinný vtedy, keď neuvedenie takýchto údajov by mohlo uviesť spotrebiteľa do omylu v súvislosti s podstatou látky, pokiaľ ide o skutočný pôvod alebo miesto pôvodu potraviny. Týmto ustanovením sa poskytuje vhodný mechanizmus proti riziku zavádzania spotrebiteľov v prípadoch, keď by niektoré prvky mohli naznačovať, že príslušná potravina pochádza z iného miesta, ako je skutočné. V prípade mliečnych výrobkov uvedených v článku 1 ods. 1 oznámeného rozhodnutia grécke orgány neposkytli žiadne opodstatnenie, na základe ktorého by bolo možné dospieť k záveru, že zavedenie povinnosti uvádzať krajinu pôvodu suroviny (mlieka) alebo konkrétnu krajinu výroby, alebo označenie „vyrobené v EÚ“ vo forme všeobecného pravidla je potrebné na dosiahnutie jedného z cieľov uvedených v článku 18 ods. 2 smernice 2000/13/ES.
1.

Ustanovenia článku 12 ods. 1 nariadenia (ES) č. 883/2004 sa vzťahujú na pracovníka, ktorý podlieha právnym predpisom členského štátu (vysielajúceho štátu) na základe toho, že vykonáva činnosť pre zamestnávateľa v rámci zamestnania a ktorý bol týmto zamestnávateľom vyslaný do iného členského štátu (štátu zamestnania), aby tam pre tohto zamestnávateľa vykonával prácu. Práca sa považuje za prácu vykonávanú pre zamestnávateľa vysielajúceho štátu, ak sa stanoví, že táto práca sa vykonáva pre tohto zamestnávateľa a že naďalej existuje priamy vzťah medzi pracovníkom a zamestnávateľom, ktorý ho vyslal. Aby sa stanovilo, či naďalej existuje takýto vzťah, pričom sa preto predpokladá, že pracovník je naďalej pod právomocou zamestnávateľa, ktorý ho vyslal, musí sa zohľadniť niekoľko prvkov vrátane zodpovednosti za prijatie do zamestnania, za pracovnú zmluvu, odmeňovanie (bez vplyvu na možné dohody medzi zamestnávateľom vo vysielajúcom štáte a podnikom v štáte zamestnania o platbe pracovníkom), prepustenie a právomoci určiť povahu práce. Na účely uplatňovania článku 14 ods. 1 nariadenia (ES) č. 987/2009 sa podliehanie právnym predpisom členského štátu, v ktorom má zamestnávateľ sídlo aspoň jeden mesiac, môže považovať za znak splnenia požiadavky uvedenej slovami „bezprostredne pred začatím jeho zamestnania“. Kratšie lehoty by si vyžiadali individuálne hodnotenie pri zohľadnení všetkých ostatných príslušných faktorov. Aby sa v prípade potreby a v prípade pochybností stanovilo, či zamestnávateľ obvykle vykonáva podstatné činnosti na území členského štátu, v ktorom je usadený, príslušná inštitúcia v tomto členskom štáte je povinná preskúmať všetky kritériá charakterizujúce činnosti vykonávané uvedeným zamestnávateľom vrátane miesta, v ktorom má podnik svoje sídlo alebo správu, počtu administratívnych pracovníkov pracujúcich v členskom štáte, v ktorom je usadený, a v druhom členskom štáte, miesta, do ktorého sa vyslaní pracovníci prijímajú, a miesta, v ktorom sa uzatvára väčšina zmlúv s klientmi, práva vzťahujúceho sa na zmluvy, ktoré podnik uzatvoril so svojimi pracovníkmi na jednej strane a so svojimi klientmi na strane druhej, obratu počas príslušného typického obdobia v každom príslušnom členskom štáte a počtu zmlúv realizovaných vo vysielajúcom štáte. To nie je úplný zoznam, keďže kritériá by sa mali prispôsobiť každému osobitnému prípadu a zohľadniť povahu činností vykonávaných podnikom v štáte, v ktorom má podnik sídlo.
(8)

V súlade s článkom 3 ods. 1 bodom 8 smernice 2000/13/ES údaj o pôvode alebo mieste pôvodu je povinný najmä v prípade, keď by neuvedenie takýchto údajov mohlo uviesť spotrebiteľa do omylu s ohľadom na podstatu látky, pokiaľ ide o skutočný pôvod alebo miesto pôvodu potraviny. Týmto ustanovením sa poskytuje vhodný mechanizmus proti riziku zavádzania spotrebiteľov v prípadoch, keď by niektoré prvky mohli naznačovať, že príslušná potravina pochádza z iného miesta, ako je skutočné.
(7)

Globálna nomenklatúra zdravotníckych pomôcok, ktorá bola vytvorená na základe EN ISO 15225:2000 Nomenclature — Specification for a nomenclature system for medical devices for the purpose of regulatory data exchange (Nomenklatúra – Špecifikácia systému nomenklatúry zdravotníckych pomôcok na účely výmeny regulačných údajov), je takou medzinárodne uznávanou nomenklatúrou. Potreba zriadiť a spravovať Eudamed, ako aj začať implementovať Globálnu nomenklatúru zdravotníckych pomôcok (Global Medical Device Nomenclature – GMDN) ako základ pre túto databanku sa opätovne spomenula v záveroch Rady z 2. decembra 2003 o zdravotníckych pomôckach (4).
(2)

V prípade 31 názvov zo zoznamu uvedených v prílohe I k tomuto rozhodnutiu nie je názov, ktorý sa navrhuje na zápis do registra začlenený do zoznamu prírodných minerálnych a pramenitých vôd uznávaných členskými štátmi (3), v súlade s článkom 1 smernice Európskeho parlamentu a Rady 2009/54/ES z 18. júna 2009 o využívaní a uvádzaní na trh prírodných minerálnych vôd (4). V dôsledku toho sa tieto názvy na vnútornom trhu nemôžu považovať za uznané ako predajné minerálne vody, a teda by sa nemali zapísať do registra.
(9)

Spoločnosť bola v marci 2006 vyhlásená za platobne neschopnú a následne dostala povolenie vstúpiť do konania známeho ako „mimoriadna správa“, ktoré by jej umožnilo pokračovať v obchodnej činnosti (3). Napokon sa však rozhodlo, že by mala ukončiť obchodnú činnosť, a osobitný správca v súlade s postupom ustanoveným v legislatívnom výnose č. 270/99 (4) začal jej likvidáciu, a tým predaj jej majetku na základe povolenia vydaného príslušným ministerstvom 27. februára 2007.
(1)

V článku 8 ods. 1 nariadenia Rady (ES) č. 448/98 zo 16. februára 1998 doplňujúcom a upravujúcom nariadenie (ES) č. 2223/96, pokiaľ ide o alokáciu nepriamo meraných služieb finančného sprostredkovania (financial intermediation services indirectly measured – FISIM) v rámci Európskeho systému národných a regionálnych účtov (European system of national and regional accounts – ESA) (2), sa ustanovuje, že rozhodnutie o alokácii FISIM na stanovenie hrubého národného produktu používaného na účely rozpočtu Spoločenstva a jeho vlastných zdrojov prijíma Rada. S účinkom od 1. januára 2002 bola koncepcia hrubého národného produktu nahradená koncepciou hrubého národného dôchodku (HND) podľa článku 2 ods. 7 prvého pododseku rozhodnutia Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev (3).
(15)

V predchádzajúcom rozhodnutí Komisie (11) týkajúcom sa dodávok plynu pre koncových zákazníkov („downstream“ dodávky) sa rozlišuje medzi plynom s nízkou výhrevnosťou (LCV, z angl. Low Calorific Value) a plynom s vysokou výhrevnosťou (HCV, z angl. High Calorific Value). Komisia takisto zvažovala, či by sa malo rozlišovať medzi dodávkami skvapalneného zemného plynu (LNG, z angl. Liquefied Natural Gas) a dodávkami zemného plynu cez plynovody (12). V ďalšom rozhodnutí Komisie (13) týkajúcom sa okrem iného rozvoja a ťažby zemného plynu sa však neriešila otázka, či na účely uvedeného rozhodnutia existovali osobitné trhy pre plyn s nízkou výhrevnosťou (LCV), plyn s vysokou výhrevnosťou (HCV) a skvapalnený zemný plyn (LNG), „keďže záverečné posúdenie sa neovplyvní bez ohľadu na prijatú definíciu“. Na účely tohto rozhodnutia sa táto otázka takisto nemusí riešiť z týchto dôvodov: — Shell neprodukuje LNG, — Shell U. K. Limited má svoje prevádzky vo Veľkej Británii (Anglicko, Škótsko a Wales), kde spotový trh pre plyn, takzvaný Národný plynárenský uzol (National Balancing Point) nerozlišuje medzi LCV a HCV. National Grid plc (správca Britskej národnej siete plynovodov) je zodpovedný za dohľad nad kvalitou plynu vstupujúceho do siete.
(2)

Zverejnenie uvedeného odporúčania by malo uľahčiť koordináciu hospodárskych politík členských štátov a Únie, malo by prispieť k lepšiemu porozumeniu medzi hospodárskymi subjektmi a malo by uľahčiť vykonávanie odporúčaných opatrení,
(16)

S cieľom dosiahnuť rozpočtové ciele na rok 2010 by Grécko do 16. marca 2010 malo predložiť správu s vymedzením opatrení a kalendár na ich vykonávanie. Grécko by malo predkladať Rade a Komisii aj pravidelné správy, v ktorých bude uvádzať, ako sa vykonávajú opatrenia uvedené v tomto rozhodnutí. Vzhľadom na závažnosť fiškálnej situácie v Grécku by sa tieto správy mali pravidelne predkladať od 15. mája 2010 a mali by sa zverejňovať. Tieto správy by mali obsahovať najmä opis vykonaných opatrení a opatrení, ktoré sa majú vykonať v roku 2010 na konsolidáciu verejných financií a zlepšenie ich dlhodobej udržateľnosti. Vzhľadom na vzájomné pôsobenie medzi fiškálnou konsolidáciou a potrebou vykonať štrukturálne reformy a zlepšiť konkurencieschopnosť by Grécko malo do týchto správ zahrnúť aj opatrenia prijaté v reakcii na odporúčanie Rady zo 16. februára 2010. Okrem toho by tieto správy mali obsahovať aj informácie o mesačnom plnení štátneho rozpočtu, o plnení rozpočtu sektorom sociálneho zabezpečenia a miestnou samosprávou, o emisii dlhových nástrojov, o vývoji zamestnanosti vo verejnom sektore, o výdavkoch z očakávaných platieb a aspoň raz ročne informácie o finančnom stave verejných podnikov. Vzhľadom na interakciu medzi fiškálnou konsolidáciou a potrebou realizovať štrukturálne reformy a zlepšiť konkurencieschopnosť Rada vyzvala Grécko, aby v štvrťročných správach ustanovených v tomto rozhodnutí oznamovalo opatrenia v reakcii na odporúčanie Rady zo 16. februára 2010. Komisia a Rada tieto správy posúdia s cieľom zhodnotiť pokrok dosiahnutý smerom k odstráneniu nadmerného deficitu.
(8)

V článku 32 ods. 5 nariadenia (ES) č. 1290/2005 sa uvádza, že pokiaľ sa vymáhanie nevykonalo do štyroch rokov od dátumu prvého správneho alebo súdneho zistenia alebo do ôsmich rokov, ak je vymáhanie predmetom konania pred vnútroštátnymi súdmi, finančné dôsledky nevykonaného vymáhania znáša vo výške 50 % príslušný členský štát. Podľa článku 32 ods. 3 uvedeného nariadenia sú členské štáty povinné odovzdať Komisii spolu s ročnou účtovnou závierkou aj súhrnnú správu o vymáhacích konaniach začatých na základe nezrovnalostí. Podrobné pravidlá uplatňovania povinnosti členských štátov podávať správu o sumách, ktoré sa majú vymáhať, sú stanovené v nariadení Komisie (ES) č. 885/2006 (3). Príloha III k uvedenému nariadeniu obsahuje tabuľku, ktorú majú členské štáty predložiť v roku 2010. Na základe tabuliek vyplnených členskými štátmi by Komisia mala rozhodnúť o finančných dôsledkoch nevymoženia na základe nezrovnalostí do štyroch, respektíve ôsmich rokov. Toto rozhodnutie nemá vplyv na budúce rozhodnutia o zhode podľa článku 32 ods. 8 nariadenia (ES) č. 1290/2005.
—

žiadatelia musia disponovať technickou kapacitou a odbornou spôsobilosťou na vykonanie akcie, ktorá sa má spolufinancovať. Sú povinní predložiť doklad o svojich znalostiach a skúsenostiach v oblasti infraštruktúry spojenej so zvieratami a ich prepravou. Musia predložiť osvedčenie a opis projektov a činností, ktoré podnikli počas troch rokov pred dátumom podania žiadosti, a zamerať sa najmä na projekty, ktoré sa týkajú príslušnej oblasti (preprava alebo chov zvierat, výstavba infraštruktúry súvisiacej so zvieratami). Mali by tiež predložiť podrobné životopisy každého člena svojho tímu a preukázať riadiace schopnosti vedúceho projektu a manažéra vrátane jeho/jej vzdelania, titulov a diplomov, pracovných skúseností, výskumnej práce a publikácií;
(3)

Spoločnosť Otsuka Chemical Co. Ltd predložila 21. júla 2009 úradom v Holandsku dokumentačný spis týkajúci sa účinnej látky cyflumetofen so žiadosťou o jej zaradenie do prílohy I k smernici 91/414/EHS.
3.

Dátum, od ktorého sa nebudú ďalej hradiť náklady na vecné dávky podľa článkov 35 a 41 základného nariadenia a článkov 62 a 63 vykonávacieho nariadenia, je dátum zrušenia registrácie, ktorý inštitúcia miesta bydliska oznámi príslušnej inštitúcii, alebo dátum zrušenia nárokového dokladu, ktorý príslušná inštitúcia oznámi inštitúcii miesta bydliska. Tento dátum, ktorý sa uvedie v doklade o zrušení, je deň, ktorým sa končí platnosť nárokového dokladu, konkrétne: i) deň úmrtia alebo deň, od ktorého daná osoba zmení bydlisko do iného členského štátu; ii) deň, ktorým vznikne podľa právnych predpisov krajiny bydliska alebo iného členského štátu nárok na vecné dávky v súvislosti s vykonávaním profesijnej činnosti alebo v súvislosti s priznaním dôchodku v súlade s uvedenými nariadeniami; iii) deň, ktorým rodinní príslušníci podľa právnych predpisov členského štátu bydliska prestávajú spĺňať podmienky pre nárok na vecné dávky ako rodinní príslušníci. Povinnosťou všetkých národných inštitúcií je konať tak, aby sa minimalizovalo obdobie od dátumu zániku nároku alebo registrácie do dátumu odoslania dokladu o zrušení. Najmä určenie bydliska poistenca by malo podliehať riadnemu preskúmaniu v súlade s článkom 11 vykonávacieho nariadenia.
(6)

Cieľ chrániť nezamestnané osoby podľa článku 65 nariadenia by nebol naplnený, ak by sa osoba, ktorá zostala zamestnaná v rovnakom podniku na území iného členského štátu, ako je štát, na ktorého území má bydlisko, – pričom jej činnosť bola prerušená – napriek tomu považovala za úplne nezamestnanú a musela by sa obrátiť na inštitúciu v mieste bydliska, aby mohla poberať dávky v nezamestnanosti. Konajúc v súlade s podmienkami ustanovenými v článku 71 ods. 2 nariadenia (ES) č. 883/2004,
(9)

Hoci takéto riešenie je v súčasnosti prijateľné v prípade cezhraničných pracovníkov a určitých kategórií pracovníkov, ktorí udržiavajú úzke spojenia aj so svojimi krajinami pôvodu, už by viac nebolo prijateľné, ak by sa príliš širokým výkladom pojmu „bydlisko“ mala rozšíriť oblasť uplatnenia článku 65 nariadenia (ES) č. 883/2004 tak, aby zahŕňala všetky osoby, ktoré majú dosť stabilné zamestnanie alebo samostatne zárobkovú činnosť v členskom štáte a ktoré nechali svoje rodiny vo svojej krajine pôvodu. Konajúc v súlade s podmienkami ustanovenými v článku 71 ods. 2 nariadenia (ES) č. 883/2004,
SK Úradný vestník Európskej únie L 145/12

ROZHODNUTIE RADY

zo 7. júna 2010,

ktorým sa členské štáty splnomocňujú, aby v záujme Európskej únie ratifikovali Dohovor Medzinárodnej organizácie práce o práci v odvetví rybárstva z roku 2007 (dohovor č. 188)

(2010/321/EÚ)

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 48 v spojení s článkom 218 ods. 6 písm. a) bodom v) a s článkom 218 ods. 8 prvým pododsekom,

so zreteľom na návrh Európskej komisie,

so zreteľom na súhlas Európskeho parlamentu (1),

keďže:

(1) Dohovor Medzinárodnej organizácie práce (ďalej len „dohovor“ a „MOP“) č. 188 o práci v odvetví rybárstva bol prijatý 14. júna 2007 na zasadnutí Medzinárodnej konferencie práce MOP, ktoré sa uskutočnilo v Ženeve a na ktorom všetky delegácie členských štátov Európskej únie hlasovali v prospech prijatia dohovoru.

(2) Dohovor je významným prínosom pre odvetvie rybárstva na medzinárodnej úrovni tým, že sa ním podporuje dôstojná práca pre rybárov a spravodlivejšie podmienky hospodárskej súťaže pre majiteľov rybárskych lodí, a preto je žiaduce, aby sa jeho ustanovenia vykonávali čo možno najskôr.

(3) Európsky parlament, Rada a Komisia podporujú ratifikáciu medzinárodných dohovorov o práci, ktoré MOP považuje za aktuálne, ako príspevok k úsiliu Európskej únie podporovať dôstojnú prácu pre všetkých v rámci Únie, ako aj mimo nej.

(4) V súlade so stanovami MOP nemá prijatie dohovoru alebo odporúčania konferenciou ani ratifikácia dohovoru členom v nijakom prípade nepriaznivý vplyv na zákon, rozhodnutie, obyčaj alebo dohodu, ktoré upravujú výhodnejšie podmienky príslušných pracovníkov, než sú tie, ktoré upravuje dohovor alebo odporúčanie.

(5) Niektoré ustanovenia dohovoru patria do výlučnej právomoci Únie v oblasti koordinácie systémov sociálneho zabezpečenia.

(6) Únia nemôže dohovor ratifikovať, pretože jeho stranami môžu byť len členské štáty.

(7) Rada by preto mala splnomocniť členské štáty, ktoré sú viazané pravidlami Únie pre koordináciu systémov sociálneho zabezpečenia na základe článku 48 Zmluvy o fungovaní Európskej únie, na ratifikáciu dohovoru v záujme Únie, a to za podmienok ustanovených v tomto rozhodnutí,

PRIJALA TOTO ROZHODNUTIE:

Článok 1

Členské štáty sa týmto splnomocňujú pre časti patriace do výlučnej právomoci Únie na ratifikáciu Dohovoru Medzinárodnej organizácie práce o práci v odvetví rybárstva z roku 2007 prijatého 14. júna 2007.

Článok 2

Členské štáty by sa mali usilovať o prijatie všetkých potrebných opatrení na uloženie svojich ratifikačných listín k dohovoru u generálneho riaditeľa Medzinárodného úradu práce, a to čo možno najskôr, najlepšie do 31. decembra 2012. Rada preskúma pokrok dosiahnutý v ratifikácii do januára 2012.

Článok 3

Toto rozhodnutie je určené členským štátom.

V Luxemburgu 7. júna 2010 Za Radu predseda C. CORBACHO

(1) Súhlas z 5. mája 2010 (zatiaľ neuverejnený v úradnom vestníku) potvrdzujúci stanovisko zo 14. januára 2009 (zatiaľ neuverejnené v úradnom vestníku).
(2)

Cieľom ustanovení článku 12 nariadenia (ES) č. 883/2004, ktoré stanovujú výnimku zo všeobecného pravidla stanovenú v článku 11 ods. 3 písm. a) uvedeného nariadenia, je najmä umožniť slobodu poskytovania služieb v prospech zamestnávateľov, ktorí vysielajú pracovníkov do členských štátov iných, než v ktorých sú zriadení, ako aj slobodu pracovníkov presťahovať sa do iných členských štátov. Cieľom týchto ustanovení je aj prekonať prekážky, ktoré by mohli brániť voľnému pohybu pracovníkov a podporiť vzájomné hospodárske prenikanie, pričom sa predíde administratívnym komplikáciám, najmä pokiaľ ide o pracovníkov a podniky.
(16)

Na žiadosť predstaviteľov regiónu Flevoland sa 23. februára 2001 konalo neformálne stretnutie so zástupcami GR pre poľnohospodárstvo. Na tomto stretnutí zástupcovia Komisie poukázali na to, že pomoc spoločnosti Farm Dairy nie je zlučiteľná so spoločným trhom a mala by sa od príjemcu vymôcť a prípadne využiť dané prostriedky v rámci iného projektu.
(24)

Grécky štát sa rozhodol, že v rámci privatizačného procesu by spoločnosť ELVO mala byť predaná bez akýchkoľvek daňových povinností známych pred dokončením predaja a všetky daňové povinnosti, ktoré by vznikli pred predajom, ale boli by splatné až neskôr, by mali prejsť na grécky štát. Tieto podmienky boli súčasťou podmienok výberového konania a vedeli o nich všetci uchádzači (ktorých ponuky potom zohľadnili ich očakávanie, že tieto dlhy budú odpísané). Účelom bolo zabezpečiť čo najvyššiu možnú cenu za akcie (po odpočítaní odpustených daňových pohľadávok).
(13)

CEPT vo svojej správe č. 31 dospela k záveru, že uprednostňované usporiadanie frekvencií pre pásmo 800 MHz by malo byť založené na režime FDD v záujme uľahčenia cezhraničnej koordinácie so službami vysielania, a upozornila na to, že takéto usporiadanie by neuprednostňovalo použitie žiadnej z aktuálne plánovaných technológií, ani by ho nediskriminovalo. Nevylučuje sa tým možnosť členských štátov využiť iné usporiadanie frekvencií s cieľom a) dosiahnuť ciele vo všeobecnom záujme, b) zabezpečiť vyššiu efektívnosť prostredníctvom správy spektra prispôsobenej trhovým podmienkam, c) zabezpečiť vyššiu efektívnosť pri spoločnom využívaní existujúcich práv používania počas obdobia koexistencie alebo d) zabrániť škodlivej interferencii, napríklad v koordinácii s tretími krajinami. Pri vymedzovaní alebo sprístupňovaní pásma 800 MHz pre pozemské systémy schopné zabezpečiť poskytovanie služieb elektronickej komunikácie majú preto členské štáty využiť uprednostňované usporiadanie frekvencií alebo alternatívne usporiadania uvedené v správe CEPT č. 31.
(7)

Bulharské úrady odôvodňujú žiadosť hospodárskymi ťažkosťami, ktoré spôsobili značné omeškanie investícií potrebných na modernizáciu alebo nahradenie dotknutých zariadení. Zariadenia by preto neboli schopné spĺňať požiadavky smernice 2001/80/ES v plánovanom časovom rámci (podľa smernice 2001/80/ES alebo prístupovej zmluvy) a ich prevádzka by sa musela ukončiť. Podľa žiadosti Bulharska by zatvorenie zariadení ohrozilo zásobovanie elektrinou a teplom v juhovýchodnej a juhozápadnej časti krajiny. Viedlo by tiež k zatvoreniu neďalekých baní, ktorých prevádzka závisí od dopytu po uhlí spaľovacích zariadení.
(6)

V článku 33 ods. 8 nariadenia (ES) č. 1290/2005 sa uvádza, že pokiaľ sa vymáhanie nevykonalo pred uzavretím programu na rozvoj vidieka do štyroch rokov od dátumu prvého správneho alebo súdneho zistenia alebo do ôsmich rokov v prípade, že je vymáhanie predmetom konania pred vnútroštátnymi súdmi, alebo pri uzavretí programu, ak tieto lehoty uplynú pred jeho uzavretím, finančné dôsledky toho, že nedošlo k vymáhaniu, znáša vo výške 50 % príslušný členský štát. Podľa článku 33 ods. 4 uvedeného nariadenia sú členské štáty povinné odovzdať Komisii spolu s ročnou účtovnou závierkou aj súhrnnú správu o vymáhacích konaniach začatých na základe nezrovnalostí. Podrobné pravidlá uplatňovania povinnosti členských štátov podávať správu o sumách, ktoré sa majú vymáhať, sú stanovené v nariadení Komisie (ES) č. 885/2006 (3). Príloha III k uvedenému nariadeniu obsahuje tabuľku, ktorú majú členské štáty predložiť v roku 2010. Na základe tabuliek vyplnených členskými štátmi by Komisia mala rozhodnúť o finančných dôsledkoch, pokiaľ sa vymáhanie na základe nezrovnalostí nevykonalo v lehote štyroch, respektíve ôsmich rokov. Toto rozhodnutie nemá vplyv na budúce rozhodnutia o zhode podľa článku 33 ods. 5 nariadenia (ES) č. 1290/2005.
(5)

S cieľom podporovať investície do prioritných akcií definovaných Komisiou v súlade s nariadením Rady (ES) č. 1224/2009 (3) a vzhľadom na negatívny vplyv finančnej krízy na rozpočty členských štátov by sa výdavkom spojeným s automatizáciou a riadením dát, so systémami elektronického zaznamenávania a podávania správ (ERS) a systémami monitorovania plavidiel (VMS), ako aj s odbornými seminármi organizovanými členskými štátmi s cieľom zvýšiť povedomie o novom kontrolnom nariadení, ako aj s predchádzaním nezákonnému, nenahlásenému a neregulovanému rybolovu (NNN) mala udeliť vysoká sadzba spolufinancovania v rámci obmedzení ustanovených v článku 15 nariadenia (ES) č. 861/2006.
(7)

Po tretie, úverové ratingy sa musia vydávať v súlade so zásadami, normami a postupmi, ktoré zabezpečujú primeranú integritu a nestrannosť činností spojených s úverovými ratingami v zmysle nariadenia (ES) č 1060/2009. Ustanovenia uvedené v kódexe Code monétaire et financier, najmä články L.142-9 a L.164-2 zabezpečujú, že analytici a agenti pracujúci v spoločnosti Banque de France sú viazaní zásadou profesionálneho tajomstva a pravidlami týkajúcimi sa konfliktu záujmov začlenenými do pravidiel profesijnej etiky a do kódexu finančnej etiky spoločnosti Banque de France, ktoré schválil minister hospodárstva, financií a priemyslu. Okrem toho služobný poriadok spoločnosti Banque de France obsahuje ustanovenia výslovne zamerané na to, aby sa agentom zabránilo dostať sa do situácií konfliktu záujmov alebo v nich zotrvať. Banque de France podlieha interným kontrolným mechanizmom, ktoré vykonáva nezávislý úradník pre etiku a jeho personál poverený kontrolou uplatňovania etického kódexu, alebo prostredníctvom štruktúry kolégií, ktorá je plne začlenená do organizácie manažmentu spoločnosti Banque de France, ktoré predstavujú účinné prostriedky na presadzovanie súladu s týmito pravidlami súvisiacimi s integritou a nestrannosťou. Keďže sú tieto požiadavky zakotvené v zákone, v prípade nedodržania súladu možno uplatňovať sankcie. Okrem toho sa v kódexe ustanovujú nevyhnutné pravidlá postupov a určujú sa vhodné normy, ktorými sa zabezpečuje: i) integrita a kvalita postupu úverových ratingov (vrátane formalizácie rozhodovacieho procesu, vysledovateľnosti rozhodnutí a procesu kontroly kvality); ii) príslušné postupy transparentnosti a komunikácie (vrátane pravidiel prístupu k úverovým ratingom, uverejňovania metód a vývoja činností spojených s úverovým ratingom) a iii) opatrenia na zabránenie konfliktu záujmov (vrátane hĺbkovej analýzy vykonávanej analytikmi, fungovania vnútroštátnych a regionálnych ratingových výborov).